Ændret forslag til Rådets direktiv om bekæmpelse af Pseudomonas solanacearum (Smith) Smith (1) (98/C 108/14) KOM(1998) 57 endelig udg. - 97/0025(CNS)

(Forelagt af Kommissionen i henhold til EF-traktatens artikel 189 A, stk. 2, den 11. februar 1998)

På baggrund af Europa-Parlamentets udtalelse i mødeperioden 15.-19. december 1997 om forslaget til rådsdirektiv om bekæmpelse af Pseudomonas solanacearum (Smith) Smith, som blev forelagt den 29. januar 1997, og i henhold til EF-traktatens artikel 189 A, stk. 2, har Kommissionen besluttet at ændre ovennævnte forslag som følger:

1) Syvende betragtning affattes således:

»i foranstaltningerne bør der tages hensyn til, at systematiske officielle undersøgelser er nødvendige for at lokalisere patogenet; sådanne undersøgelser bør omfatte inspektionsprocedurer, og da sygdommen under visse miljømæssige omstændigheder kan være latent uden synlige symptomer såvel i kartofler og tomater i vækst som i kartoffelknolde under lagring, bør foranstaltningerne tillige omfatte prøvetagnings- og testmetoder i relevante tilfælde; patogenets spredning i afgrøden i vækst er ikke den vigtigste faktor, men patogenet kan spredes med overfladevand og visse vilde planter af natskyggefamilien, og vanding af kartofler og tomater med kontamineret vand lader til at udgøre en risiko for kontaminering af sådanne afgrøder; patogenet kan også overvintre i gengroninger af kartofler (spildkartofler) og selvsåede tomater, som kan være en smittekilde og overføre sygdommen fra en vækstsæson til den næste; patogenet spredes endvidere ved kontaminering af kartofler ved kontakt med kontaminerede kartofler eller med lægge-, optagnings- og behandlingsmaskiner og -redskaber eller udstyr, der anvendes til transport og lagring, og som er blevet kontamineret med skadegøreren ved tidligere kontakt med kontaminerede kartofler; patogenets spredning kan også mindskes eller hindres ved dekontaminering af sådanne genstande; sådan kontaminering af læggekartofler vil altid udgøre en stor risiko for, at patogenet spredes; ligeledes udgør latent kontaminering i læggekartofler en stor risiko for spredning af patogenet, og dette kan kun forhindres ved benyttelse af læggekartofler, der er avlet efter et officielt godkendt program, hvorunder læggekartoflerne er blevet prøvet og fundet sygdomsfrie;«

2) Artikel 4, stk. 2, litra c), affattes således:

»c) på grundlag af omfanget af den skønnede risiko, navnlig med hensyn til produktion af det nævnte plantemateriale og flytning af andre læggekartoffelpartier end de i litra a) nævnte, som er avlet på det produktionssted, hvorfra de i litra a) nævnte prøver er taget, træffe yderligere forholdsregler for at hindre, at skadegøreren spredes.«

3) Artikel 4, stk. 3, affattes således:

»3. I de tilfælde af mistanke, hvor der er risiko for kontaminering af det nævnte plantemateriale eller overfladevand i andre medlemsstater, skal den medlemsstat, hvori det mistænkte tilfælde er rapporteret, alt efter den beregnede risiko straks meddele vedkommende medlemsstat(er) enkelthederne om det mistænkte tilfælde, og de pågældende medlemsstater skal samarbejde i fornødent omfang. Den/de medlemsstat(er), der har modtaget en sådan meddelelse, træffer forholdsregler i henhold til stk. 2, litra c), og træffer eventuelle yderligere foranstaltninger i henhold til stk. 1 og 2.«

4) Artikel 10, andet afsnit, udgår.

5) I artikel 12, stk. 1, ændres »1. juli 1997« til »1. marts 1998«.

6) I bilag I, afsnit I, ændres »Planter, dog ikke frø, af Lycopersicon lycopersicum (L.) Karsten ex Farw.« til »Planter, dog ikke frugter og frø, af Lycopersicon lycopersicum (L.) Karsten ex Farw.«.

7) Bilag I, afsnit II, punkt 1, nr. ii), affattes således:

»ii) for tomaters vedkommende:

- mindst besigtigelse på passende tidspunkter af afgrøden i vækst for planter til genudplantning med henblik på erhvervsproduktion«.

8) Bilag I, afsnit II, punkt 2, nr. ii), affattes således:

»ii) når det drejer sig om undersøgelser, der mindst omfatter besigtigelse af afgrøden i vækst for tomatplanter til genudplantning med henblik på erhvervsproduktion:

- det skønnede samlede antal planter

- antal besigtigelser.«

9) I bilag II ændres »Kommissionens beslutning 97/. . ./EF» til »Kommissionens beslutning 97/647/EF«, og fodnoten »(4) EFT L 273 af 6.10.1997, s. 1.« indsættes.

10) Bilag VI, punkt 2, nr. ii), udgår.

11) Bilag VI, punkt 4.1, litra a), nr. ii), første led, andet underled, affattes således:

»- marken skal i de første tre år enten etableres som helbrak eller med korn alt efter den skønnede risiko eller med vedvarende græs med hyppige, dybe slet eller intensiv græsning eller som græs til frøavl efterfulgt af udplantning i de to følgende år med ikke-værtsplanter for skadegøreren, for hvis vedkommende der ikke er nogen åbenbar risiko for, at skadegøreren kan overleve eller spredes.«

12) Bilag VI, punkt 4.1, litra a), nr. ii), andet led, andet underled, udgår.

(1) EFT C 124 af 21.4.1997, s. 12.